Maledive

De Maledive zien e land bestaond oet 1190 klein eilen in d'n Indischen Oceaan, ten zuie vaan India. Hoofstad is Malé. Hun cultuur steit tösse Indisch en islamitisch in. De eilen zie allemaol gering in umvaank en steke aamper e paar meter bove de ziespiegel oet.

 Bestuurleke indeiling 
De Maledive zien ingedeild in 26 atolle, wat 'ne mislijende naom is: 'n atol is in weze 'n inkel eiland, dewijl 't hei um grópe vaan mierder eilen geit. De atolle höbbe inheimse naome meh weure in officieel stökker mèt Arabische lettere beneump. De atolle zien:
 Hâ (Thiladhunmathi)
 Hâ Alif
 Hâ Dhâlu
 Miladhunmadulu
 Shaviyani
 Nûnu
 Râ (Maalhosmadulu)
 Bâ (Maalhosmadulu)
 Lhaviyani (Faadhippolhu) Kâfu (Male)
 Alif (Ari)
 Alif Alif
 Alif Dhâl
 Wâwu (Felidhu)
 Mêmu (Mulaku)
 Nilandhé
 Fâfu
 Dhâlu Thâ (Kolhumadulu)
 Lâmu (Haddhunmathi)
 Gâfu (Huvadhu)
 Gâfu Alif
 Gâfu Dhâlu
 Ñaviyani (Fuvammulah)
 Sênu (Addu)
 Demografie 
De bevolking besteit veural oet Indo-Europese Indiërs, meh kint door Arabischen invlood ouch väöl Arabiere. De dominante religie is d'n islam. Daodoor höbbe de Maledive 'n hoeg houweleksvröchbaarheid; de eilen rake euverbevolk.

 Historie 
De aw historie vaan de Maledive is obscuur. Me vermeut tot de eilen al doezende jaore gekoloniseerd zien; mesjiens zien ze ouch door de Austronesiërs bewoend. Daoveur zien evels gein aonwiezinge. De ierste bekinde koloniste waore woersjienelek Dravidiërs, gevolg door Indo-Europeane, die hun taol noe de dominante is. Me vermeut tot bei gróppe vaanaof Sri Lanka gevlöch zien; de Maledivische legendes spreke dao ouch vaan.

Vaanaof d'n ierste iew waore de bewoeners boeddhistisch; in 1154 evels góng 't land op d'n islam euver. Europese koloniste verlete 't gebeed meistal weer snel; 't langs nog bleve de Portugeze in de zeventiende iew. In 1887 kaom de arsjipel oonder Brits protectoraot, wat tot 1965 doorde. Naotot in 1978 verkezinge woorte gehawwe, bleef president Gayyoom daarteg jaor laank aon de mach. Heer stabiliseerde en oontwikkelde 't land, meh zie bewind verveel wel in 'n dictatuur. Nao 'ne coup in 2008 woort Mohamed Nasheed tot president verkoze, tot dee begin 2012, nao volksproteste geleid door aonhengers vaan Gayyoom, zelf de mach mós euverdrage aon Mohammed Waheed Hassan.

Veur de touwkóms vaan de Maledive weurt gevrees, umtot 't lieggelege land mèt de stijging vaan de ziespiegel de koumende decennia wel ins gans zouw kinne oonderloupe.

Categorie:Eilande-groepe